Bugár, Béla, podpredseda NR SR (2018-05-09):
Ďakujem. To boli všetky návrhy, takže pristúpime k jednotlivým hlasovaniam. Prvý návrh podala pani poslankyňa Remišová. Žiada zaradiť nový bod do programu, aby minister Gajdoš reagoval na odznené informácie a predložil vierohodné informácie, ktoré vyvrátia akékoľvek podozrenie, jedná sa samozrejme o reportáž fínskej televízie o firme Patria. Nech sa páči, prezentujme sa a hlasujme. (Hlasovanie.) Prítomných 133 poslancov, za 57, proti 32, zdržalo sa 44 poslancov. Konštatujem, že návrh nebol schválený. Pán poslanec Krajniak predložil tri návrhy. Prvý je návrh zaradiť bod uznesenia Národnej rady, ktorým zaviaže ministra obrany Gajdoša, aby dal poslancom Národnej rady k dispozícii návrh o postupnom nákupe obrnených vozidiel, ktorý vláda schválila 15. 11. 2017 a ktorý je doposiaľ utajený. Nech sa páči, prezentujme sa a hlasujme. (Hlasovanie.) Prítomných 133 poslancov, za 57, proti 20, zdržalo sa 56 poslancov. Návrh nebol schválený. Druhý návrh pána poslanca Krajniaka znie, uznesenie, žiada teda uznesenie Národnej rady, ktorým zaväzuje vládu Slovenskej republiky, aby zverejnila kompletnú štruktúru subdodávateľov, ktorí budú participovať pri nákupe obrnených vozidiel pre Slovenskú armádu. Prezentujme sa a hlasujme. (Hlasovanie.) Prítomných 133 poslancov, za 58, proti 16, zdržalo sa 59 poslancov. Návrh nebol schválený. Posledný návrh pána poslanca Krajniaka znie, žiada teda uznesenie Národnej rady, ktorým Národná rada zaväzuje vládu pred definitívnym rozhodnutím o nákupe obrnených vozidiel poskytnúť – pred teda schválením na vláde – tento materiál poslancom Národnej rady. Nech sa páči, prezentujme sa a hlasujme. (Hlasovanie.) Prítomných 133 poslancov, za 58, proti 14, zdržalo sa 61 poslancov. Návrh nebol schválený. Ďalší návrh podal pán poslanec Krajčí nasledovného znenia, navrhuje, aby Národná rada Slovenskej republiky zaviazala ministerku zdravotníctva Andreu Kalavskú vypracovať správu o návrhu konkrétnych opatrení na zastavenie rastu zadlžovania zdravotníckych zariadení v pôsobnosti ministerstva zdravotníctva. Prezentujme sa a hlasujme. (Hlasovanie.) Prítomných 135 poslancov, za 58, proti 11, zdržalo sa 66 poslancov. Návrh nebol schválený. Pán poslanec Grendel žiada zaradiť bod Informácia Ministerstva vnútra Slovenskej republiky o zapožičaní lietadiel letky ministerstva vnútra v rokoch 2010 až 2018 cudzím štátom s uvedením trasy a dátumu zapožičania a s vyčíslením predpokladaných nákladov. Nech sa páči, prezentujme sa a hlasujme. (Hlasovanie.) Prítomných 135 poslancov, za 59, proti 15, zdržalo sa 61 poslancov. Návrh nebol schválený. Posledný návrh podal pán poslanec Blaha. Navrhuje v mene troch poslaneckých klubov SMER, MOST – HÍD a Slovenská národná strana presunúť bod 22, tlač 854, na ďalšiu schôdzu Národnej rady Slovenskej republiky. Prezentujme sa a hlasujme. (Hlasovanie.) Prítomných 135 poslancov, za 117, proti 13, zdržalo sa 5 poslancov. Konštatujem, že návrh bol schválený. Teraz dávam hlasovať o programe 31. schôdze ako celku. Prezentujme sa a hlasujme. (Hlasovanie.) Prítomných 135 poslancov, za 104, proti 11, zdržalo sa 20 poslancov. Konštatujem, že program 31. schôdze sme schválili. Chcem vás ešte informovať, že o prvom bode programu, ktorým je informácia mandátového a imunitného výboru budeme hlasovať ihneď po jeho prerokovaní a tak ako bolo zvykom, tak budeme hlasovať denne, každý deň, teda pokiaľ sa nerozhodne Národná rada ináč, o sedemnástej a doobeda o jedenástej hodine. Na základe dohody z poslaneckého grémia piatok 18. mája, kedy teda budú prebiehať správy na neverejnej časti 31. schôdze, sa hlasovať nebude. Takže pristúpime k prvému bodu programu, ktorým je informácia Mandátového a imunitného výboru Národnej rady o nastúpení náhradníka na neuplatňovaný mandát poslanca Národnej rady Slovenskej republiky. Pán predseda výboru, pán poslanec Blanár, máte slovo. (Rokovanie o Informácii Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslanca Národnej rady Slovenskej republiky .)